REGOLAMENT TAL-KUMMISSJONI (KE) Nru 776/2006
tat-23 ta’ Mejju 2006
li jemenda l-Anness VII mar-Regolament (KE) Nru 882/2004 tal-Parlament Ewropew u tal-Kunsill fir-rigward tal-Laboratorji ta' Referenza Komunitarji
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u l-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi ta' l-għalf u l-ikel, mas-saħħa ta' l-annimali u mar-regoli dwar il-welfare ta' l-annimali (1), u partikolarment l-Artikolu 32.5(5) tiegħu,
Billi:
(1)
Ir-Regolament (KE) Nru 882/2004 jistabbilixxi l-kompiti, dmirijiet u rekwiżiti ġenerali għal-Laboratorji ta' Referenza Komunitarji għall-ikel u l-għalf u għas-saħħa ta' l-annimali. Il-Laboratorji ta' Referenza Komunitarji huma elenkati fl-Anness VII ma' dan ir-Regolament. Il-lista fiha l-Laboratorji ta' Referenza Komunitarji kollha għall-għalf u l-ikel li kienu ddeżinjati qabel f'atti oħra.
(2)
Id-deżinjazzjoni tal-Laboratorji ta' Referenza Komunitarji għandhom jikkontribwixxu għal kwalità u uniformità għolja tar-riżultati analitiċi.
(3)
L-attivitajiet tal-Laboratorji ta' Referenza Komunitarji għandhom ikopru l-oqsma kollha fil-leġiżlazzjoni dwar l-għalf u l-ikel u fis-saħħa ta' l-annimali, partikolarment dawk l-oqsma fejn hemm il-ħtieġa għal riżultati analitiċi u dijanjostiċi preċiżi.
(4)
F'għadd ta' setturi fejn tapplika l-leġiżlazzjoni Komunitarja dwar l-ikel, l-għalf u s-saħħa ta' l-anninali, hemm il-ħtieġa li jkunu ddeżinjati Laboratorji ta' Referenza Komunitarji addizzjonali f'oqsma fejn għadhom ma jeżistux, partikorlament, fir-rigward tal-marda ta' l-ilsien u d-dwiefer, il-bruċellożi, il-Listeria monocytogenes, stafilokokki koagulażi-pożittivi, l-Escherichia coli, inkluża dik li tipproduċi l-verotossini (VTEC), il-Campylobacter, il-parassiti (partikolarment it-Trichinella, l-Echinococcus, l-Anisakis), ir-resistenzi antimikrobiċi, proteini ta' l-annimali fl-għalf, residwi mill-pestiċidi, mikotossini fl-ikel u l-għalf, metalli tqal fl-ikel u l-għalf, dijossini u PCBs fl-ikel u l-għalf u l-idrokarburi poliċikliċi aromatiċi (PAH).
(5)
F'Lulju 2005 l-Kummissjoni nediet sejħa għall-għażla u d-deżinjazzjoni ta' Laboratorji ta' Referenza Komunitarji ġodda. Il-valutazzjoni ta' l-applikazzjoni ntemmet f'Diċembru 2005 u r-riżultati ġew innotifikati lill-awtoritajiet kompetenti ta' l-Istati Membri kkonċernati. Wara li tkun saret il-valutazzjoni l-Kummissjoni tqis li jkunu ddeżinjati bħala Laboratorji ta' Referenza Komunitarji ġodda l-kanditati li għaddew f'kull qasam.
(6)
Jinħtieġ l-aġġornament ta' ċerta informazzjoni speċifika dwar il-Laboratorji ta' Referenza Komunitarji eżistenti fl-Anness VII mar-Regolament (KE) 882/2004.
(7)
Ir-Regolament (KE) Nru 882/2004 għandu għalhekk jiġi emendat skond dan.
(8)
Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-Anness VII mar-Regolament (KE) Nru 882/2004 huwa mibdul bit-test fl-Annes ta' dan ir-Regolament.
Artikolu 2
Dan ir-Regolament jidħol fis-seħħ fil-jum ta' wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar it-23 ta’ Mejju 2006.